**margini de tăcere**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

pusesem o virgulă între mine și tine

fiindcă de la un timp

povestea noastră devenise o

idee prea lungă

care se rostogolea prin toate unghiurile încăperii

căutând un punct definitiv

în care să se oprească

pusesem niște ochelari de cal între mine și

propria-mi imaginație fiindcă

în inspirația mea începeau să se insinueze

tot mai des alte muze

din interiorul cuvintelor

pusesem un potop de tăceri

între marginea lumii în care trăiai tu

și marginea patului pe care dormeam eu

să mai ucid pentru o vreme

noianul de întrebări

agăţate prin colțurile îngândurate

ale pereților